งาน SET in the City
โดย...บงกชรัตน์ สร้อยทอง
23 พ.ย. 2555

โดย...บงกชรัตน์ สร้อยทอง
มหกรรมการลงทุนครบวงจรแห่งปี “SET in the City กรุงเทพมหานคร 2012“ เปิดงานด้วยความสวยงามเมื่อเช้าวันที่ 22 พ.ย. 2555 โดย กิตติรัตน์ ณ ระนอง รองนายกรัฐมนตรีและ รมว.คลัง พร้อมกล่าวปาฐกถาพิเศษ “ตลาดทุนไทย ภายใต้โลกการเงินเสรี” โดยมีผู้บริหารจากทุกหน่วยงานในตลาดทุนร่วมงานคับคั่ง และมีบูธให้ผู้เข้าร่วมงานเยี่ยมชมถึง 100 บูธ
กิตติรัตน์ กล่าวว่า ตลาดทุนไทยไม่จำเป็นต้องดีที่สุดในโลก เพียงขอให้เป็นตลาดที่ดี นั่นก็คือ มีภารกิจต้องเอาชนะความคาดหวังของผู้เกี่ยวข้องด้วยความเป็นธรรม ไม่ว่าจะเป็นผู้เกี่ยวข้องทั้งทางตรงหรือทางอ้อม บริษัทจดทะเบียน บริษัทหลักทรัพย์จัดการลงทุน และผู้ลงทุน หรือผู้เกี่ยวข้องทางอ้อมคือประชาชนทั่วไป จึงเป็นความท้าทายของภาคตลาดทุนที่จะร่วมกันทำภารกิจนี้ให้สำเร็จ
ปัจจุบันตลาดทุนที่ประกอบด้วยตลาดตราสารทุน ตราสารหนี้ และตราสารอนุพันธ์ นับว่าเป็นการสร้างสมดุลให้กับประเทศควบคู่ไปกับตลาดเงินเป็นอย่างดี
จรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย กล่าวว่า งานครั้งนี้มุ่งให้ความรู้แก่ผู้ลงทุนถึงนวัตกรรมเครื่องมือลงทุน ข้อมูลเพื่อการลงทุน และบริการการลงทุนทุกรูปแบบ 
“ทุกหน่วยงานที่เกี่ยวข้องให้การสนับสนุน ซึ่งล้วนเป็นแรงขับเคลื่อนสำคัญให้ตลาดทุนไทยเติบโตคู่ไปกับเศรษฐกิจและสังคมไทย” 
โปรโมชันมากมาย
งานนี้สถาบันการเงินและบริษัทค้าทอง ต่างแจกโปรโมชันหลากหลายและสุดคุ้ม โดยค่ายกสิกรไทย เปิดบัญชีซื้อขายหุ้นเร็วทันใจ ภายใน 8 นาทีก็ได้รับการอนุญาต พร้อมเปิดปุ๊บเทรดปั๊บรับไปเลย ส่วน บลจ.กสิกรไทย โปรโมชัน สุขใจได้ 2 ต่อ ต่อที่ 1 รับฟรีของสมนาคุณทันทีเมื่อซื้อกองทุน เช่น พวงกุญแจ Angry Birds Space ที่ใส่สมุดบัญชี Paul Frank และต่อที่ 2 รับ Cash Back มูลค่าสูงสุด 8,000 บาท ในกองทุนที่เข้าร่วมโครงการ
ทางด้านธนาคารเกียรตินาคิน มีคอนเซปต์ “ทุกเรื่องความมั่งคั่งเป็นไปได้” จัดกิจกรรมลุ้นรับสร้อยคอทองคำ 1 สลึง ทุกวันเวลา 18.30 น. มีโปรโมชันตั้งแต่ สินเชื่อรถเพื่อเงินสด มอบบัตรเติมน้ำมันมูลค่า 1,000 บาท
สำหรับเงินฝากมีโครงการ KK Smart Pack ฝากประจำ 8 เดือน ดอกเบี้ย 8% ต่อปี คู่กับซื้อประกันชีวิตแบบสะสมทรัพย์ KK Smart Life ถ้าจองสิทธิเปิดบัญชีเงินฝากในงานรับทันทีสินค้าสมนาคุณพิเศษ 
ทางฝั่งการลงทุนทั้งทองคำแท่งและโกลด์ฟิวเจอร์ส ต่างแจกโปรโมชัน ค่ายวายแอลจี บูลเลี่ยน อินเตอร์เนชั่นแนล และบริษัท วายแอลจี บูลเลี่ยน และฟิวเจอร์ส แจกโชค 2 ชั้น ทางด้านโกลเบล็ก กรุ๊ป ในโอกาสบริษัทครบรอบ 10 ปี จัดโปรโมชัน โดยมีรางวัล 3 ต่อ 
ผู้เข้าชมงานวันแรก
แอนนา วโรภาสพิมาน อายุ 50 ปี ประกอบอาชีพธุรกิจส่วนตัว บอกว่า มางาน SET in the City ปีนี้เป็นปีที่ 2 แต่มาครั้งแรกเมื่อปี 2553 เพื่อต้องการหาข้อมูลและผลิตภัณฑ์ทางการลงทุนประเภทอื่นบ้าง นอกจากฝากเงินกับธนาคารพาณิชย์ที่ให้ดอกเบี้ยน้อย 
“ปีแรกมาเพื่อศึกษาหาข้อมูลไปก่อน ครั้งนี้มาอัพเดตข้อมูลอีกครั้ง ฟังสัมมนาต่างๆ โดยมีสนใจลงทุนทองคำแท่งเป็นพิเศษ และคิดว่าน่าจะเปิดทำธุรกรรมด้านทองคำในงานครั้งนี้เลย” แอนนา กล่าว
งาน SET in the City เหมาะสำหรับทุกคน ไม่จำเป็นจะต้องเป็นนักลงทุนเท่านั้น ประชาชนทั่วไปก็มาเยี่ยมชมและร่วมฟังสัมมนาได้ งานนี้จะมีจนถึงวันที่ 25 พ.ย.นี้ จัดขึ้น ณ รอยัล พารากอน ฮอลล์ ชั้น 5 ศูนย์การค้าสยามพารากอน